Μπιφτέκια γεμιστά με κολοκυθάκια συνοδεία ρυζοσαλάτας
Μια τέλεια ιδέα από τη Νένα Ισμυρνόγλου για λαχταριστά, ζουμερά μπιφτέκια με απίθανη γέμιση με κολοκυθάκια!
600 γρ. κιμάς μοσχαρίσιος (προτιμότερο από σπάλα ή ελιά), 1 μεγάλο ξερό κρεμμύδι, σε ψιλά καρέ, 1/2 φλιτζ. τσαγιού μαϊντανός (τα φύλλα), ψιλοκομμένος, 3 κουτ. σούπας ελαιόλαδο, 1 κουτ. γλυκού αλάτι, 1/2 φλιτζ. τσαγιού φρυγανιά, τριμμένη, 1 κουτ. σούπας ούζο ή ξίδι από λευκό κρασί, 1 μικρή ντομάτα τριμμένη, 1 αυγό (κατά προτίμηση βιολογικό), 1 κουτ. γλυκού ξερή ρίγανη, τριμμένη, φρεσκοτριμμένο πιπέρι, 2 μικρά κολοκυθάκια, 1/2 ματσάκι άνηθος, ψιλοκομμένος, 1/4 κουτ. γλυκού αλάτι, φρεσκοτριμμένο πιπέρι, 2 φλιτζ. τσαγιού ρύζι μπασμάτι ή νυχάκι, 1 φύλλο δάφνης, 1 κοφτό κουτ. γλυκού αλάτι, 2 αυγά, σφιχτοβρασμένα (αφού τα βράσουμε, τα καθαρίζουμε και χωρίζουμε τα ασπράδια απ' τους κρόκους), 2 κουτ. σούπας χυμός λεμονιού, 1 κουτ. γλυκού ξύσμα λεμονιού (ακέρωτου, κατά προτίμηση βιολογικού), 5 κουτ. σούπας ελαιόλαδο, 1/2 κουτ. γλυκού ξερή μαντζουράνα, τριμμένη
Για τα μπιφτέκια γεμιστά με κολοκυθάκια συνοδεία ρυζοσαλάτας, βάζουμε σε μια κατσαρόλα 4 φλιτζ. τσαγιού νερό, τα αφήνουμε να πάρουν βράση και ρίχνουμε το ρύζι, το φύλλο δάφνης και το αλάτι. Χαμηλώνουμε τη φωτιά στη μεσαία βαθμίδα, μισοσκεπάζουμε την κατσαρόλα και βράζουμε για 15 λεπτά (ή για όσο αναγράφεται στη συσκευασία). Πρέπει να γίνει σπυρωτό και να μη χυλώσει. Το βάζουμε σε ψιλό σουρωτήρι, το ξεπλένουμε με κρύο νερό και το αφήνουμε να στραγγίξει καλά. Σε μια σαλατιέρα ρίχνουμε τους κρόκους των βρασμένων αυγών και τους λιώνουμε με ένα πιρούνι. Προσθέτουμε το λάδι και το λεμονοχυμό και τα δουλεύουμε πολύ καλά με το πιρούνι. Ρίχνουμε το ρύζι, τα ασπράδια ψιλοκομμένα, το ξύσμα και τη μαντζουράνα και ανακατεύουμε απαλά να ενωθούν τα υλικά αλλά να μην λιώσει το ρύζι. Αφήνουμε τη σαλάτα στο ψυγείο, ώσπου να σερβίρουμε.Σε ένα μπολ βάζουμε όλα τα υλικά (τον κιμά, το κρεμμύδι, τον μαϊντανό, το λάδι, αλατοπίπερο, τη φρυγανιά, το ούζο ή το ξίδι, την ντομάτα, το αυγό και τη ρίγανη) και τα ζυμώνουμε καλά βουτώντας τα χέρια μας σε κρύο νερό. Πρέπει το μείγμα να γίνει πολύ αφράτο και ζουμερό. Το αφήνουμε στο ψυγείο μέχρι να ετοιμάσουμε τη γέμιση.Κόβουμε και πετάμε τις δύο άκρες από τα κολοκυθάκια και τα τρίβουμε στη χονδρή πλευρά του τρίφτη, μέσα σε ένα σουρωτήρι. Τα αλατίζουμε, τα ανακατεύουμε με τα χέρια μας και στύβουμε το τρίμμα των κολοκυθιών για να το στραγγίξουμε όσο το δυνατόν καλύτερα. Μεταφέρουμε το τρίμμα σε ένα μπολ.Προσθέτουμε τον άνηθο και το πιπέρι και ανακατεύουμε καλά.Προθερμαίνουμε το γκριλ ή το φούρνο στους 200° C. Χωρίζουμε τον κιμά σε 8 ίσα μέρη και πλάθουμε 8 μπιφτέκια, τα οποία πιέζουμε με τις παλάμες για να πλατύνουν. Στο κέντρο κάθε μπιφτεκιού βάζουμε το 1/8 από το μείγμα της γέμισης. Σκεπάζουμε τη γέμιση με τις άκρες κάθε μπιφτεκιού.Τα πλάθουμε για να στρογγυλέψουν κάπως και τα βάζουμε σε ένα λαδωμένο ταψάκι. Ψήνουμε τα μπιφτέκια στο φούρνο, στο μεσαίο ράφι για 15 - 18 λεπτά (ή στο γκριλ για 8 λεπτά από τη μία πλευρά και 5 λεπτά από την άλλη, στο ψηλότερο ράφι). Σερβίρουμε, τα μπιφτέκια γεμιστά με κολοκυθάκια, με τη ρυζοσαλάτα.
Κολοκυθάκια,Μοσχαρίσιος κιμάς,Ρύζι